อย่าเคลิ้มครึ่งปีหลังศก.ไทยยังเสี่ยง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
23 ก.ค. 2553

จุฬาฯธปท.เห็นพ้องเติบโตได้‘จีนสหรัฐ’ส่อเจอมรสุมใหญ่
โพสต์ทูเดย์ — แนวโน้มเศรษฐกิจไทยในครึ่งปีหลังฟื้นแบบมีความเสี่ยง แนะจับตา สหรัฐจีน
นายสมภพ มานะรังสรรค์ อาจารย์ประจำคณะเศรษฐศาสตร์ จุฬาลงกรณ์มหาวิทยาลัย เปิดเผยถึงภาวะเศรษฐกิจของประเทศ ในช่วงครึ่งปีหลังว่า ยังคงมีปัจจัยเสี่ยงที่ควรต้องใช้ความระมัดระวัง เนื่องจากประเทศไทยพึ่งพาการส่งออกที่ตลาดโลก ยังคงมีความไม่แน่นอนว่า จะสามารถฟื้นตัวได้อย่างเต็มที่หรือไม่ โดยเฉพาะเศรษฐกิจของสหรัฐอเมริกาและประเทศจีน
“ประเทศจีน หลังจากสิ้นสุดการจัดงานเวิลด์เอ็กซ์โปเรียบร้อยแล้ว รัฐบาลจีนจะต้องเร่งแก้ไขปัญหาฟองสบู่ในประเทศด้วยการขึ้นดอกเบี้ย ซึ่งจะกระทบต่อการส่งออกของไทยได้ ขณะที่ปัญหาการเมือง หากเกิดสุญญากาศในช่วงไตรมาส 4 นโยบายในการกระตุ้นเศรษฐกิจไม่ต่อเนื่อง อาจส่งผลต่อการเจริญเติบโตทางเศรษฐกิจของประเทศได้” นายสมภพ ประเมิน
อย่างไรก็ตาม จากพื้นฐานทางเศรษฐกิจของไทย ที่ยังคงมีความแข็งแกร่ง จึงเชื่อว่าการขยายตัวทางเศรษฐกิจของประเทศในปีนี้ จะสามารถขยายตัวได้ 56% และการส่งออกขยายตัวได้ 19% 
“เศรษฐกิจของไทยในปัจจุบันที่สามารถฟื้นตัวได้มาจากอุตสาห กรรมในภาคการส่งออกที่ขยับตัวเพิ่มขึ้น แต่ในส่วนของภาคการบริโภคและการลงทุนในประเทศ ยังฟื้นตัวเพียงเล็กน้อย แต่หากครึ่งปีหลังเศรษฐกิจโลกไม่ฟื้น ก็อาจส่งผลกระทบได้” นายสมภพ กล่าว
นายสมภพ ยังแสดงความเป็นห่วงเกี่ยวกับความไม่แน่นอนของภาวะเศรษฐกิจโลก โดยเชื่อว่าจะใช้เวลาอีกนาน เพื่อกลับเข้าสู่ภาวะปกติ 
นายบัณฑิต นิจถาวร รองผู้ว่าการ ด้านเสถียรภาพการเงิน ธนาคารแห่งประเทศไทย (ธปท.) กล่าวว่า การที่ภาคการส่งออกและนำเข้าล่าสุดในเดือน มิ.ย. และครึ่งปีแรกที่ออกมาในระดับที่ดี ย่อมสะท้อนให้เห็นว่าประชาชนผู้บริโภคในประเทศมีความมั่นใจในการจับจ่ายใช้สอยมากขึ้นอย่างต่อเนื่อง แสดงว่าเศรษฐกิจมีการฟื้นตัวที่ดี โอกาสที่เศรษฐกิจจะเติบโตได้ดีต่อเนื่องในครึ่งปีหลังมีเพิ่มขึ้น แต่คงเติบโตได้ไม่เท่าครึ่งปีแรก
ปัจจัยความไม่แน่ นอนทางเศรษฐกิจที่ไทยต้องให้ความสำคัญระมัดระวังติดตามดูแลให้ใกล้ชิด คือ ความไม่แน่นอนของเศรษฐกิจโลก ซึ่งนายเบน เบอร์เนเก้ ประธานธนาคารกลางสหรัฐ (เฟด) ระบุไว้ ซึ่งความเห็นดังกล่าวสอดคล้องกับความเห็นของ ธปท.ที่เคยประเมินไว้
นอกจากนี้ ความไม่แน่นอนของเศรษฐกิจสหรัฐและเศรษฐกิจในกลุ่มประเทศยุโรป ซึ่งอาจจะมีการลดมาตรการกระตุ้นทางการคลังลง รวมถึงความไม่แน่นอนของทางการจีนที่ต้องการลดความร้อนแรงของเศรษฐกิจ ที่อาจมีผลให้เศรษฐกิจจีนชะลอลง ภาวะเหล่านี้อาจส่งผลต่อการเติบโตของภาคส่งออก รวมถึงการเติบโตในช่วงครึ่งหลังของไทย
ก่อนหน้านี้ กระทรวงพาณิชย์ประกาศตัวเลขการส่งออกเดือน มิ.ย. ว่า เติบโตสูงสุดเป็นประวัติการณ์ ด้วยมูลค่าส่งออก 18,039 ล้านเหรียญสหรัฐ เพิ่มขึ้น 46.3%